SPRÁVA KOMISIE EURÓPSKEMU PARLAMENTU A RADE

o vykonávaní nariadenia (EÚ) č. 691/2011 o európskych environmentálnych ekonomických účtoch

1.Úvod

Nariadením (EÚ) č. 691/2011 o európskych environmentálnych ekonomických účtoch (ďalej len „nariadenie“) sa zaviedol spoločný rámec na zber, zostavovanie, zasielanie a vyhodnocovanie európskych environmentálnych ekonomických účtov. V článku 10 uvedeného nariadenia sa uvádza:

Komisia predloží do 31. decembra 2013 a potom každé tri roky Európskemu parlamentu a Rade správu o vykonávaní tohto nariadenia. V tejto správe sa hodnotí najmä kvalita zaslaných údajov, metódy zberu údajov, administratívne zaťaženie členských štátov a respondentov, ako aj uskutočniteľnosť a účinnosť týchto štatistík.

Toto je štvrtá správa, ktorou sa plní táto povinnosť. Predchádzajúce správy boli uverejnené v rokoch 2019, 2016 a 2013.

2.Environmentálne ekonomické účty

Európska zelená dohoda obnovuje záväzok Komisie riešiť problémy súvisiace s klímou a so životným prostredím. Európa chce byť prvým klimaticky neutrálnym kontinentom tým, že sa stane moderným hospodárstvom efektívne využívajúcim zdroje. Na základe Európskej zelenej dohody sa prostredníctvom celého radu opatrení v oblasti klímy, životného prostredia a oceánov, energetiky, dopravy, poľnohospodárstva, financií a regionálneho rozvoja, priemyslu a výskumu a inovácií zlepší zdravie a pohoda ľudí v celej EÚ, ako aj budúcich generácií. Európska zelená dohoda je neoddeliteľnou súčasťou stratégie Komisie pri vykonávaní Agendy 2030 pre udržateľný rozvoj a cieľov OSN v oblasti udržateľného rozvoja.

Environmentálne ekonomické účty – alebo skrátene environmentálne účty – sú pevným, viacúčelovým informačným rámcom zameraným na aspekty udržateľnosti nášho hospodárskeho správania. Všeobecné ekonomické štatistiky, ako sú národné účty, ktoré slúžia ako podklad pre HDP, nezohľadňujú environmentálne aspekty vo výrobe, v spotrebe, investíciách alebo vo financovaní. Environmentálne účty umožňujú doplniť tento obraz o hospodárske a environmentálne aspekty.

Kľúčovou črtou environmentálnych účtov je integrácia. Ide o integráciu environmentálnych a hospodárskych aspektov, ako aj o integráciu viacerých kľúčových tematických environmentálnych aspektov, ako sú i) energetika, zdaňovanie a emisie do ovzdušia; ii) ťažba materiálov a odpad a iii) výdavky a investície verejnej správy a výdavky a investície podnikov, do konzistentného hospodárskeho účtovného systému. Táto integrácia vhodne zapadá do holistickej paradigmy Európskej zelenej dohody. Prístup na základe účtovníctva je užitočný, pretože:

·opätovne využíva dostupné údaje a umožňuje tak poskytovanie nových informácií pri obmedzenej administratívnej záťaži pre podniky a verejnosť,

·umožňuje vytvárať vysokokvalitné informácie na základe kombinovania a integrovania zdrojových údajov do spoľahlivých odhadov.

Na úrovni EÚ podporujú európske environmentálne účty nadnárodný rozmer environmentálnych otázok a poskytujú systematický prístup a pokrytie vo všetkých členských štátoch, ako aj naprieč všetkými environmentálnymi otázkami, čo umožňuje hodnotenie politík a porovnávanie medzi členskými štátmi.

Európske environmentálne účty vychádzajú z medzinárodného štandardu, ktorým je systém integrovaných environmentálnych ekonomických účtov (SEEA). Tento štandard vytvorila a zverejnila Organizácia Spojených národov, Európska komisia (Eurostat), Organizácia OSN pre výživu a poľnohospodárstvo, Organizácia pre hospodársku spoluprácu a rozvoj (OECD), Medzinárodný menový fond a skupina Svetovej banky.

Nariadením sa vytvárajú európske environmentálne účty. Nariadenie má význam pre EHP. Účty sa na základe neho štruktúrujú podľa týchto modulov:

·Modul pre účty emisií do ovzdušia: emisie šiestich skleníkových plynov do ovzdušia (vrátane CO2 a CO2 z biomasy používanej ako palivo) a siedmich látok znečisťujúcich ovzdušie (vrátane amoniaku a jemných prachových častíc) v členení podľa 64 priemyselných odvetví produkujúcich emisie so zahrnutím kategórie domácností.

·Modul pre dane súvisiace so životným prostredím podľa hospodárskej činnosti: environmentálne dane v štyroch širokých skupinách: energetika, doprava, znečisťovanie a zdroje v členení podľa 64 platiacich priemyselných odvetví so zahrnutím kategórie domácností a nerezidentov.

·Modul pre účty materiálových tokov v rámci celého hospodárstva: množstvá fyzických vstupov do hospodárstva, akumulácia materiálov v hospodárstve a výstupy do iných hospodárstiev alebo späť do životného prostredia.